Penting kesedaran patuhi PKP
VALENTINE NGUMBANG SAMARAHAN: Golongan netizen mungkin sudah arif dengan
gambar tular yang mempamerkan golongan penjawat awam bersama dengan ungkapan
‘Kami Kekal Bekerja Untuk Kalian, Kalian Duduk Untuk Kami’ pada masa sekarang. Gambar tular ini adalah bertujuan untuk menyedarkan
penduduk mengenai pentingnya mematuhi arahan Perintah Kawalan Pergerakan (PKP)
di samping mempamerkan para kakitangan kerajaan yang berjuang di barisan
hadapan bagi menentang penularan wabak Covid-19 di negara ini. Sudah semestinya golongan netizen sedia maklum bahawa
barisan wira didendang yang sering ditular dalam gambar berkenaan adalah
terdiri daripada kakitangan kerajaan seperti jururawat, doktor dan polis. Bagaimanapun, bagi Roy Martin Chenggiam, 37, dari Empili
Pantu, golongan kakitangan kerajaan termasuk pekerja swasta yang harus dianggap
sebagai wira ketika memerangi Covid-19 ini adalah banyak dan bukan terhad
kepada tiga golongan berkenaan. “Saya bersama rakan sejawatan dari Loji Perawatan
Air Sebangan di sini juga harus bekerja pada setiap hari untuk memastikan
penduduk mendapat bekalan air yang bersih dan secukupnya ketika ‘berkurung’ di
rumah,” katanya. Sambil berjauhan daripada isteri dan anak di kampung,
penularan Covid-19 kini memberi tekanan terhadap diri Roy yang bertugas merawat
dan mengambil sampel air selaras dengan tugasnya sebagai Pembantu Awam di loji
berkenaan. “Walaupun diberi cuti, kami tetap terus bekerja di
sini. Ini kerana air dalam loji ini perlu dirawat agar penduduk yang mempunyai
akses terhadap bekalan air kami mendapat air bersih pada setiap hari ketika
memerangi wabak Covid-19. “Malahan sampel air juga perlu diambil setiap minggu
untuk diuji oleh Jabatan Kimia. Tugas ini kedengarannya amat mudah tetapi
apabila negara dilanda wabak Covid-10 maka tahap kesihatan hidup penduduk juga
akan menjadi beban kami,” katanya. Roy berharap, agar dia dan rakan sejawatannya dapat
menunaikan tanggungjawab dengan sebaik mungkin agar Loji Perawatan Air Sebangan
dapat terus berfungsi untuk penduduk Samarahan ketika berlangsungnya Perintah
Kawalan Pergerakan sekarang. “Justeru saya bersama rakan-rakan di sini berharap
agar penduduk tidak ingkar terhadap arahan Perintah Kawalan Pergerakan kerana
ia amat penting bagi mengekang penularan wabak Covid-19 di kawasan kita,”
katanya. 
See author's posts
